**SAJTÓKÖZLEMÉNY**

**Minden magyar iskola és óvoda csatlakozhat a Magyar Parasport Napjának programjához**

A Magyar Országgyűlés 2017-ben határozatába foglalta, hogy minden év február 22-én, a Magyar Mozgáskorlátozottak Halassy Olivér Sportegyesülete 1970-es alapításának napján ünnepeljük a Magyar Parasport Napját.

Tavaly közel 500 oktatási intézmény kapcsolódott be a Magyar Parasport Napjának programjába, és rendezett február 22-én érzékenyítő, interaktív osztályfőnöki órát, rendhagyó testnevelés órát. Nemzetközi konferenciával és a Magyar Paralimpiai Bizottság megalakulásának 20. évfordulóját ünneplő gálavacsorával tisztelegtünk a fogyatékkal élő magyar sportolók, és az őket segítő sportszervezetek, sportszakemberek munkája előtt.

2019-ben ismételten a fogyatékkal élő sportolók megünneplésére készülünk: együttműködésre, közös ünneplésre hívjuk az ország összes köznevelési intézményét!

2019. február 22-én immár nem csak az általános és középiskolás diákokat és iskoláikat szeretnénk bevonni a közös programokba, hanem az óvodásokat is. Szakmai anyagokkal segítjük az intézményeket abban, hogy Magyar Parasport Napján hasznos és érdekes programokat szervezzenek.

**Hogyan csatlakozhat egy iskola vagy óvoda a Magyar Parasport Napjához?**

Az elmúlt napokban minden magyar köznevelési intézményt elektronikus levélben értesítettünk a Magyar Parasport Napjának programjában való részvétel lehetőségéről.

A Magyar Paralimpiai Bizottság (MPB) és a Fogyatékosok Országos Diák-, Verseny- és SzabadidősportSzövetsége (FODISZ) honlapján megtalálhatóak azok a dokumentumok, óravázlatok, segédletek ésfilmek, melyek segítségével az iskolák és óvodák megrendezhetik saját parasport napjukat.

**Testnevelés óra** keretében a diákok a fogyatékkal élő sportolók sportágait próbálhatják ki: az ülőröplabdát, bocciát, csörgőlabdát, kerekesszékes kosárlabdát, vakfutást, padlóhokit és még számos más sportágat. Szakmai kiadvánnyal nyújtunk segítséget: milyen eszközökkel, milyen szabályok szerint lehet lebonyolítani egy testnevelés órán ezeket a sportokat.

Ajánljuk, hogy a diákok és tanáraik **osztályfőnöki óra** keretében *A csodafedezet* című dokumentumfilmet nézzék meg, amely Vitéz Halassy Olivér, az amputált lábú, kétszeres olimpiai bajnok vízilabdázó életét mutatja be. A film egyik producere a háromszoros olimpiai bajnok vízilabdázó, dr. Kiss Gergely. A film megnézése után a diákok megbeszélhetik tanáraikkal, hogy miképpen végezhetjük el mi, magyarok mindannyian közösen a „szellemi akadálymentesítést”.

Természetesen bármilyen más program lebonyolítására is szabadon van lehetőség: közönségtalálkozó, vetélkedő, rajzverseny, kiállítás, stb.

A köznevelési intézmények a www.fodisz.hu honlapon tudják magukat regisztrálni az iskolában, óvodában megvalósítandó program rövid leírásával 2018. február 5-től február 15-ig.

Minden további információt, a sportszakmai segédletet és a filmet a Magyar Paralimpiai Bizottság weboldaláról ([www.hparalimpia.hu](http://www.hparalimpia.hu)) és a FODISZ weboldaláról ([www.fodisz.hu](http://www.fodisz.hu)) oldalról lehet letölteni!

Az intézmények a Magyar Parasport Napja után elküldhetik élménybeszámolóikat a programjukról, a legérdekesebb, legkreatívabb programokat megvalósító iskolák, óvodák sportszer-vásárlási utalványban részesülnek.

**Bizonyítsuk be a Magyar Parasport Napján is: fogyatékosnak lenni nem jelenti azt, vesztesnek lenni!**

Budapest, 2019. január 24.